આ પહેલા વેસ્ટ ઇન્ડિઝના સુકાની કાર્લોસ બ્રેથવેટે ટોસ જીતીને ભારતને દાવ આપવાનો જુગાર ખેલ્યો હતો. જે કેરેબિયન સુકાનીને ઘણો મોંઘો પડયો હતો. ભારતે તેના સુકાની રોહિત શર્માની લખનૌના અટલબિહારી વાજપેયી સ્ટેડિયમ પર આતશી સદી ફટકારી હતી. આથી ભારતના 20 ઓવરના અંતે 2 વિકેટે 19પ રન થયા હતા. સુકાની રોહિત શર્મા ટી-20ની તેની રેકોર્ડ ચોથી સદી ફટકારીને 61 દડામાં 8 ચોકકા અને 7 છકકાથી 111 રને અણનમ રહયો હતો. તેણે શિખર ધવન સાથે પહેલી વિકેટમાં 84 દડામાં 123 રનની ઝડપી ભાગીદારી કરી હતી. ધવને 41 દડામાં 3 ચોકકાથી 43 રન કર્યાં હતા. કેએલ રાહુલ 14 દડામાં 2 ચોકકા અને 1 છકકાથી 28 રને અણનમ રહયો હતો. તેના અને રોહિત વચ્ચે ત્રીજી વિકેટની અતૂટ ભાગીદારીમાં 72 રનની ભાગીદારી માત્ર 28 દડામાં થઇ હતી. રીષભ પંત વનડાઉનમાં આવ્યો હતો અને નિષ્ફળ રહયો હતો. ભારતે આજે સુકાની રોહિતની તડાફડીથી આખરી પ ઓવરમાં 74 રનનો ઉમેરો કરીને વેસ્ટ ઇન્ડિઝની બોલિંગ-ફિલ્ડીંગ છિન્નભિન્ન કરી નાંખી હતી. પેરી અને એલેનને 1-1 વિકેટ મળી હતી.